****

Muitinės departamentas prie Lietuvos Respublikos finansų ministerijos įgyvendina Vystomojo bendradarbiavimo ir paramos demokratijai programos, finansuojamos LR Užsienio reikalų ministerijos, projektą „Institucinių gebėjimų stiprinimas ir tarptautinių standartų diegimas Baltarusijos muitinės veikloje“ (toliau – projektas). Projekto trukmė: 2019 m. kovas – 2020 m. gruodis.

Projekto tikslas – stiprinti Baltarusijos Respublikos Valstybinio muitinės komiteto pareigūnų institucinius gebėjimus, prisidėti prie muitinės/pasienio kontrolės veiklų optimizavimo, gerinti tarptautinės prekybos sąlygas ir skatinti tarpžinybinį bendradarbiavimą atliekant kontrolės funkcijas pasienyje. Apsikeitimas geriausia praktika ir metodologinė pagalba Baltarusijos muitinės tarnybai bus teikiama prekių muitinio įvertinimo, prekių kilmės srityse, bendradarbiavimo optimizuojant ir kuriant veiksmingą kontrolės organizavimo praktiką srityje bei muitinių mokymo centrų bendradarbiavimo srityje.

Projekto partneriai - Valstybės sienos apsaugos tarnyba prie LR vidaus reikalų ministerijos, Baltarusijos Respublikos valstybiniai muitinės ir pasienio komitetai.

Projekto tikslui pasiekti, veiklos bus vykdomos trimis kryptimis:

1. Įgyvendinamos praktinės priemonės efektyvesnei muitinės/pasienio kontrolei ir krovininių automobilių eilių mažinimui Lietuvos ir Baltarusijos Respublikų pasienio punktuose. Skatinamas Lietuvos ir Baltarusijos muitinės ir pasienio tarnybų specialistų, atsakingų už kontrolės vykdymą pasienio punktuose, bendradarbiavimas.
2. Stiprinamas Lietuvos ir Baltarusijos muitinių specialistų bendradarbiavimas, sukuriant mokymų specialistų kontaktinį tinklą, skatinant gerosios praktikos apsikeitimą tarp Lietuvos Muitinės mokymo centro ir Baltarusijos muitinės kvalifikacijos tobulinimo instituto.
3. Teikiamos konsultacijos/organizuojami seminarai muitinio įvertinimo ir prekių kilmės srityse, supažindinant su geriausiąja praktika, tarptautiniais standartais ir metodais. Praktinė pagalba ir konsultacijos ruošiantis įgyvendinti ES finansinės paramos projektus.

2019 m. balandžio 4 d. Minske (Baltarusija) organizuotas pirmasis Projekto partnerių susitikimas, aptartas projekto veiklų įgyvendinimo planas 2019 m., veiklų turinys ir apimtys, organizaciniai ir praktiniai veiklų įgyvendinimo ir komunikacijos aspektai.